ประกันลดต่างชาติถือหุ้น25%
คปภ.โล่งเสร็จก่อนกฎหมายบังคับฝ่าฝืนปรับวันละหมื่นห้ามรับปันผล
27 ก.พ. 2556

คปภ.โล่งเสร็จก่อนกฎหมายบังคับฝ่าฝืนปรับวันละหมื่นห้ามรับปันผล
คปภ.โล่ง ประกันปรับโครงสร้างผู้ถือหุ้นคนไทยถือ 75% แล้ว 
นายวิวัฒน์ เกิดไพบูลย์ รองเลขาธิการด้านกฎหมาย คดี และคุ้มครองสิทธิประโยชน์ สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ขณะนี้บริษัทประกันภัยและบริษัทประกันชีวิตที่มีต่างชาติถือหุ้นใหญ่ ได้ปรับโครงสร้างผู้ถือหุ้นมาเป็นบุคคลธรรมดาสัญชาติไทย หรือห้างหุ้นส่วนสามัญไม่จดทะเบียนที่มีสัญชาติไทยถือหุ้น 75% เกือบครบแล้ว
ทั้งนี้ เหลือเพียง 23 บริษัทเท่านั้นที่ยังไม่ปรับ เพราะมีนิติบุคคลที่ตั้งขึ้นตามกฎหมายเฉพาะ ซึ่งทางสำนักงานคณะกรรมการกฤษฎีกาตีความออกมาแล้วว่า ไม่เข้าข่ายหลีกเลี่ยงกฎหมาย 
“ถือว่าเขาทำได้เร็ว แม้ว่าในร่างกฎหมายใหม่จะบอกไว้ว่าจะต้องปรับให้เสร็จภายใน 5 ปี นับตั้งแต่วันที่ พ.ร.บ.นี้บังคับใช้ เพื่อให้ง่ายต่อการกำกับดูแล จึงต้องจำกัดสัดส่วนการถือหุ้นของต่างชาติ ซึ่งกฎหมายอยู่ระหว่างรอเข้าสู่การพิจารณาของสภาผู้แทนราษฎรในปลายปี 2556 นี้ แต่ทุกบริษัทมีการปรับโครงสร้างหมดแล้ว” นายวิวัฒน์ กล่าว
อย่างไรก็ตาม กฎหมายเปิดช่องไว้กรณีฐานะการเงินไม่ปกติ จำเป็นต้องมีต่างชาติถือหุ้นเกิน 25% ถึง 2 ระดับ คือ ถือได้ 49% ในกรณีที่เพิ่มทุนแล้วทำให้ต่างชาติมีสัดส่วนการถือหุ้นเพิ่มขึ้น และ 99% กรณีที่ผู้ถือหุ้นไทยไม่มีกำลังในการเพิ่มทุน ก็ให้ต่างชาติถือหุ้นได้เกือบทั้งหมด และเมื่อสถานการณ์ดีขึ้นให้ต่างชาติลดสัดส่วนการถือหุ้นลงอย่างต่อเนื่องภายใน 10 ปี
ทั้งนี้ บริษัทที่ไม่สามารถแก้ไขสัดส่วนผู้ถือหุ้นได้ภายใน 5 ปี จะถูกปรับตั้งแต่ 2 หมื่น2 แสนบาท และปรับอีกไม่เกินวันละ 1 หมื่นบาท เปิดสาขาเพิ่มไม่ได้ และผู้ถือหุ้นที่ถือเกินกฎหมายกำหนด จะไม่ได้รับเงินปันผลและออกเสียงในที่ประชุมผู้ถือหุ้น